Ministerul Mediului, apelor şi pădurilor a anunţat vineri lansarea Programului privind instalarea sistemelor de panouri fotovoltaice pentru unităţi de cult, instituţii şi autorităţi publice din sistemul naţional de asistenţă socială, precum şi entităţi juridice non-profit acreditate pentru furnizarea de servicii sociale. Programul are un buget de 250 milioane lei, iar cuantumul finanţării este de maximum 1 milion de lei şi se acordă în procent de 100% din contravaloarea cheltuielilor eligibile.
"Ministrul mediului, apelor şi pădurilor, Mircea Fechet, a lansat astăzi, la Bacău, în comuna Măgireşti, Programul privind instalarea sistemelor de panouri fotovoltaice pentru unităţi de cult, instituţii şi autorităţi publice din sistemul naţional de asistenţă socială, precum şi entităţi juridice non-profit acreditate pentru furnizarea de servicii sociale", anunţă ministerul.
Programul are un buget de 250 milioane lei, iar cuantumul finanţării este de maxim 1.000.000 lei şi se acordă în procent de 100% din contravaloarea cheltuielilor eligibile.
"Astăzi am trimis la Monitorul Oficial ghidul de finanţare pentru acest program, prin care vom finanţa sisteme de panouri fotovoltaice cu o putere minimă de 30 kW şi maximă de 200 kW pentru biserici, entităţi din sistemul naţional de asistenţă socială, ONG-uri din domeniu. Beneficiul unui astfel de program nu înseamnă doar un aer mai curat, dar mai ales o valoare mai mică a facturilor fiscale pe care beneficiarii le plătesc pentru utilităţi în fiecare lună şi servicii sociale mai bune pentru oamenii care beneficiază de aceste centre. Finanţarea este 100%, practic primăria sau centrul social nu trebuie să pună niciun ban. Aşadar, nu pot decât să aştept ca un număr cât mai mare de primării, ong-uri din domeniul asistenţei sociale, unităţi de cult să acceseze acest program. Vom avea o supracontractare de 100%, ceea ce înseamnă că vom primi proiecte în limita a 500 milioane de lei, chiar dacă bugetul iniţial este de 250 milioane lei şi sper ca cât mai multe UAT-uri să depună proiecte şi să fie eligibile", spune ministrul Mircea Fechet.
Categoriile de solicitanţi eligibili sunt: unităţile de cult care aparţin cultelor religioase recunoscute din România, instituţiile publice/autorităţile administraţiei publice centrale şi/sau locale din sistemul naţional de asistenţă socială, entităţile juridice non-profit, acreditate pentru furnizarea de servicii sociale, potrivit legii.
Sunt considerate cheltuieli eligibile următoarele: cheltuielile cu achiziţia, montajul şi punerea în funcţiune a sistemului de panouri fotovoltaice cu putere minimă instalată de minim 30 kW şi o putere maximă instalată de 200 kW; cheltuielile cu consultanţa, respectiv poziţia 3.7 din conţinutul-cadru al devizului general prevăzut în anexa nr. 7 la Hotărârea Guvernului nr. 907/2016, cu modificările şi completările ulterioare, eligibile în limita a 4% din contravaloarea cheltuielilor eligibile aferente investiţiei de bază; cheltuielile pentru proiectare, respectiv poziţia 3.5 din conţinutul-cadru al devizului general prevăzut în anexa nr. 7 la Hotărârea Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările şi completările ulterioare, eligibile în limita a 6% din contravaloarea cheltuielilor eligibile aferente investiţiei de bază; cheltuieli aferente marjei de buget şi pentru constituirea rezervei de implementare pentru ajustarea de preţ în cuantum de 50% din valoarea prevăzută la poziţia 7 din conţinutul cadru al devizului general prevăzut în anexa nr. 7 la Hotărârea Guvernului nr. 907/2016, cu modificările şi completările ulterioare; TVA aferentă cheltuielilor eligibile.
Înscrierea solicitantului în program se realizează prin intermediul aplicaţiei informatice puse la dispoziţie de către AFM prin completarea unor câmpuri predefinite şi încărcarea documentelor prevăzute în ghidul de finanţare.
Valoarea maximă acordată cu titlu de finanţare, de 1.000.000 lei, este cea corespunzătoare unei puteri maxime instalate de 200 kW.
Înscrierile în aplicaţie se realizează în limita a 200% din bugetul alocat programului. Solicitantul se poate înscrie o singură dată în cadrul unei sesiuni, pentru un singur imobil. În cadrul unei sesiuni de înscriere poate fi aprobată o singură cerere de finanţare depusă de către un solicitant.
Implementarea proiectului se realizează în termen de cel mult 18 luni de la semnarea contractului de finanţare, termen în care trebuie realizată instalaţia şi obţinut certificatul de racordare.
...citeste mai departe despre "Bisericile își vor putea instala panouri fotovoltaice pe banii statului. Buget de 1 milion de lei pentru lăcașurile de cult" pe Ziare.com